เงินบาทเปิด 30.23/25 บาท
ธนาคารซีไอเอ็มบีไทย รายงาน เงินบาทเปิด 30.23/25 แนวโน้มแข็งค่าจากเงินทุนยังไหลเข้าต่อเนื่อง
29 ก.พ. 2555

ธนาคารซีไอเอ็มบีไทย รายงาน เงินบาทเปิด 30.23/25 แนวโน้มแข็งค่าจากเงินทุนยังไหลเข้าต่อเนื่อง
นักบริหารเงินธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.23/25 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 30.36/38 บาท/ดอลลาร์
ทิศทางค่าเงินบาทวันนี้ยังมีโอกาสแข็งค่าขึ้นได้อีก โดยปัจจัยหลักสำคัญคาดว่าจะมาจากเงินทุนที่ไหลเข้าในตลาดหุ้นไทย รวมทั้งตลาดหุ้นอื่นๆ ในเอเชีย ขณะที่สกุลเงินดอลลาร์เองก็ปรับตัวอ่อนค่าลงเมื่อเทียบกับค่าเงินสกุลอื่นๆ
"แนวโน้มเงินบาทน่าจะแข็งค่าต่อ จากปัจจัยเรื่อง inflow เป็นหลัก เพราะยูโรไม่ค่อย move เท่าไร ส่วนดอลลาร์ก็อ่อนค่าลง" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 80.63/65 เยน/ดอลลาร์ ส่วนเงินยูโรอยู่ที่ระดับ 1.3468/3472 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.20-30.30 บาท/ดอลลาร์